नोएडा में सैकड़ों वाहन डूबे; हिमाचल में 24 दिन में 27 बार बादल फटे, 158 की मौत
India Weather (Monsoon) Live Updates 2023 - IMD State-Wise Rainfall And Flood Situation Latest News, Photos And Videos On Dainik Bhaskar. देश के उत्तरी राज्यों में भारी बारिश जारी है। इसकी वजह से इन राज्यों में बाढ़ जैसे हालात बने हुए हैं। पहाड़ी राज्यों हिमाचल प्रदेश और उत्तराखंड में बारिश ने रास्ते रोक दिए हैं।
यमुना के बाद अब हिंडन नदी का जलस्तर लगातार बढ़ रहा है। इससे यूपी के गौतमबुद्ध नगर सहित कई जिलों में बाढ़ जैसे हालात हैं। नोएडा के ईको-टेक इलाके में सैकड़ों वाहन डूब गए हैं।
हिंडन नदी के खतरे का निशान 205.8 मिमी है। अधिकारियों ने बताया कि फिलहाल यह 201.5 मिमी है और नदी का जलस्तर लगातार बढ़ रहा है। इससे बाढ़ जैसे हालात हो रहे हैं।
इधर, उत्तराखंड के चमोली जिले में बद्रीनाथ नेशनल हाईवे का करीब 200 मीटर हिस्सा बह गया। हाईवे बंद होने पर जगह-जगह 1,000 से अधिक तीर्थयात्री फंसे हुए हैं।
वहीं, दिल्ली में फिर बाढ़ जैसे हालात बन रहे हैं। यमुना अब भी खतरे के निशान से ऊपर है। मंगलवार सुबह जलस्तर 205.45 दर्ज किया गया।
हिमाचल प्रदेश में जून से अब तक बादल फटने की करीब 35 घटनाएं हुई हैं। बीते 24 दिनों में 27 बार बादल फट चुके हैं। बाढ़ से 158 लोगों की मौत हुई है। 606 घर ढह गए और 5,363 घर क्षतिग्रस्त हुए हैं।
अब जानिए देश के मौसम का हाल...
अगले 24 घंटे कैसे रहेंगे…
इन राज्यों में तेज बारिश होगी: हिमाचल प्रदेश, उत्तराखंड, राजस्थान, महाराष्ट्र, गोवा, कर्नाटक, केरल, तमिलनाडु, आंध्र प्रदेश, तेलंगाना, ओडिशा, छत्तीसगढ़, असम, मेघालय, अरुणाचल प्रदेश।
इन राज्यों में हल्की बारिश होगी: मध्य प्रदेश में बिजली चमकने के साथ हल्की बारिश हो सकती है।
अलग-अलग राज्यों से मानसून की तस्वीरें...
बाकी राज्यों का हाल जान लीजिए...
मध्यप्रदेश: 2-3 दिन बारिश की एक्टिविटी कम; हरदा, बुरहानपुर-देवास में तेज बारिश
मध्यप्रदेश में अगले 2 से 3 दिन तक बारिश की एक्टिविटी कम रहेगी। कुछ जिलों में नमी की वजह से तेज बारिश जरूर हो सकती है। वहीं, मंगलवार को हरदा, बुरहानपुर और देवास में तेज बारिश होने का अनुमान है। बाकी जगहों पर मौसम खुला रहेगा। पूरी खबर यहां पढ़ें...
हिमाचल प्रदेश: आपदा से हजारों लोग बेघर; 606 मकान ध्वस्त, 44 मौतें
हिमाचल में 24 जून से अब तक फ्लैश फ्लड व लैंड स्लाइड की चपेट में आने से 44 लोगों की जान जा चुकी है। कुल्लू और मंडी जिले में सबसे ज्यादा तबाही मची है। प्रदेश में 5116 करोड़ रुपए की निजी व सरकारी संपत्ति बारिश की भेंट चढ़ चुकी है। प्रदेश में 606 घर पूरी तरह जमींदोज हो गए हैं। पूरी खबर यहां पढ़ें...
पंजाब: 9 जिलों में बारिश का अलर्ट, भाखड़ा डैम में पानी खतरे के निशान से 25 फीट नीचे
पंजाब के 9 जिलों में मौसम विभाग ने बारिश का अलर्ट जारी किया है। कुछ इलाकों में अलसुबह बारिश होने के कारण सुबह के न्यूनतम तापमान में गिरावट आई, लेकिन हिमाचल में बारिश के कारण भाखड़ा बांध को लेकर चिंता बढ़ी है। पूरी खबर यहां पढ़ें...
हरियाणा: मानसून कल से फिर एक्टिव होगा, 9 जिलों में बारिश का ऑरेंज और 7 जिलों में यलो अलर्ट
राज्य में कल से फिर मानसून एक्टिव होगा, जिसको देखते हुए 9 जिलों में भारी बारिश होने की चेतावनी जारी की गई है। सूबे में बाढ़ से प्रभावित गांवों की संख्या 1,465 पहुंच गई है। अब तक बाढ़ से 40 की मौत हो चुकी है। 6 लोग घायल हुए और 2 लापता हैं। पूरी खबर यहां पढ़ें...
छत्तीसगढ़: भारी बारिश का अलर्ट, कई जिलों में जमकर बरसेंगे बादल
छत्तीसगढ़ के बस्तर संभाग के कई जिलों में आज भारी बारिश का अलर्ट जारी किया गया है। जबकि उत्तर छत्तीसगढ़, यानी सरगुजा संभाग के लिए हल्की से मध्यम बारिश की संभावना जताई गई है। मौसम विभाग से मिली जानकारी के मुताबिक नारायणपुर, बीजापुर, दंतेवाड़ा, सुकमा और बस्तर जिले में अधिकांश जगहों पर भारी बारिश हो सकती है। पूरी खबर यहां पढ़ें...
बिहार: 28 जुलाई तक बारिश की उम्मीद नहीं, प्रदेश में अब तक 44 प्रतिशत कम बारिश
बिहार में मानसून कमजोर पड़ा हुआ है। अगले 3 से 4 दिनों तक बारिश होने की कोई संभावना नहीं है। 28 जुलाई के बाद मौसम बदल सकता है। 17 जुलाई तक प्रदेश में बारिश की कमी सामान्य से 34 फीसदी थी। जो महज 7 दिनों में 10 फीसदी बढ़कर 44 फीसदी हो गई। पूरी खबर यहां पढ़ें...